Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 281/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Salacgrīvas nēģi”

EU-nro: PGI-LV-02507 – 2.5.2019

SAN ( ) SMM (X)

1. Nimi/nimet

”Salacgrīvas nēģi”

2. Jäsenvaltio tai kolmas maa

Latvia

3. Maataloustuotteen tai elintarvikkeen kuvaus

3.1. Tuotelaji

Luokka 1.7. Tuoreet kalat, nilviäiset ja äyriäiset sekä niistä valmistetut tuotteet

3.2. Kuvaus 1 kohdassa nimetystä tuotteesta

Salacgrīvas nēģi -nahkiaiset ovat nahkiaisiin (Lampetra fluviatilis) kuuluvia anadromisia ympyräsuisia. Niitä myydään tuoreina tai kypsinä ja hyytelöityinä.

Tuoreet nahkiaiset ovat 30–35 cm pitkiä, niiden selkä ja kyljen yläosa on tumman sinertävänharmaa tai vihertävänruskea, ja niiden kyljen alaosa ja vatsapuoli on harmahtava tai valkoinen. Alle 15 prosenttia nahkiaisista on yli 35 cm tai alle 30 cm pitkiä. Maantieteellisen alueen merenläheisen sijainnin ja Salacgrīvas nēģi -nahkiaisten pyyntimenetelmän ansiosta nahkiaiset viettävät hyvin lyhyen aikaa jokivedessä, ja siksi niille on luonteenomaista puhtaus ja se, ettei niiden hengityselimissä ole joen pohjasedimentin epäpuhtauksia. Niille on tunnusomaista meren ja levän tuoksu.

Myöskään tuoreista nahkiaisista valmistetuissa kypsissä hyytelöidyissä nahkiaisissa ei ole ei-toivottavia epäpuhtauksia eikä joen pohjasedimentistä peräisin olevia sivumakuja. Niiden maku on rasvainen, makeankarvas ja kohtalaisen suolainen. Niiden liha on koostumukseltaan helposti pilkkoutuvaa, mehevää ja mehukasta, ja nämä ominaisuudet säilyvät tiiviissä ja notkeassa hyytelössä. Lopputuotteessa on enintään 30 prosenttia hyytelöä, vähintään 70 prosenttia kypsää nahkiaisen lihaa ja 1,2–3,0 prosenttia suolaa. Kypsät nahkiaiset ovat väriltään harmahtavanruskeita, ja hyytelön väri vaihtelee vaaleankeltaisesta vaaleanruskeaan.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Käytettävälle rehulle tai sen laadulle ei ole asetettu sääntöjä.

Jalostetun tuotteen – kypsien hyytelöityjen nahkiaisten – raaka-aineena ovat Salacgrīvan maalaiskunnan ja Salacgrīvan kaupungin alueella Svētupe- ja Salaca-joista pyydetyt tuoreet nahkiaiset.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Tuoreita Salacgrīvas nēģi -nahkiaisia pyydetään merroilla 1. elokuuta alkavana ja 31. tammikuuta päättyvänä ajanjaksona Svētupe- ja Salaca-joissa olevilta kalastuspadoilta Salacgrīvan maalaiskunnan ja Salacgrīvan kaupungin alueella.

Kaikki kypsien hyytelöityjen nahkiaisten tuotantovaiheet tapahtuvat Salacgrīvan maalaiskunnan ja Salacgrīvan kaupungin alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Salacgrīvan maalaiskunta ja Salacgrīvan kaupunki sijaitsevat Vidzemen alueella Riianlahden rannikolla.

5. Yhteys maantieteelliseen alueeseen

Maantieteellisen alueen erityisyys

Nahkiaisten pyynti kalastuspatojen ja mertojen avulla on ainutlaatuinen kalastusmenetelmä, jolla on vuosisatainen historia. Nykyisin sitä käytetään ainoastaan Salacgrīvan maalaiskunnassa ja Salacgrīvan kaupungissa. Nahkiaispato on eräänlainen kuusenrangoista ruuveitta ja nauloitta rakennettu silta, jolla kalastajat voivat liikkua jalkaisin. Tämän kalastusmenetelmän ansiosta merrat on helpompi kokea usein. Koska se kohta joessa, johon nahkiaiset palaavat kutemaan vietettyään suurimman osan elämästään suolaisessa merivedessä, on lähellä merta, nahkiaiset ovat vain lyhyen aikaa jokivedessä. Tämä puolestaan vähentää niihin joen pohjasedimentistä kertyviä epäpuhtauksia ja saa aikaan tuotteen aistinvaraiset ominaisuudet, etenkin maun.

Tuotteen erityisyys

Salacgrīvas nēģi -nahkiaiset ovat nahkiaisiin (Lampetra fluviatilis) kuuluvia anadromisia ympyräsuisia. Niillä on seuraavat ominaisuudet:

— Tuoreet nahkiaiset tuoksuvat mereltä ja levältä.

— Tuotteen erityisyys perustuu sen aistinvaraisiin ominaisuuksiin – maku on rasvainen, makeankarvas ja kohtalaisen suolainen, eikä joen pohjasedimentti vaikuta siihen.

Yhteys maantieteelliseen alueeseen

Salacgrīvas nēģi -nahkiaisten maantieteellisen alueen ja tuotteen välillä on syy-yhteys, johon tuotteen maine ja ominaisuudet perustuvat.

Tuotteen tunnusomaisimmat ominaisuudet eli sen rasvainen, makeankarvas ja kohtalaisen suolainen maku sekä meren ja levän tuoksu johtuvat meren maantieteellisestä läheisyydestä, jonka vuoksi nahkiaiset viettävät jokivedessä vain vähän aikaa palatessaan jokeen kutemaan ja niihin kerääntyy vain vähän joen pohjasedimentin epäpuhtauksia, sekä käytettävästä kalastusmenetelmästä, jonka ansiosta merrat on helpompi kokea usein.

Historialliset asiakirjat osoittavat, että tuotteella on ollut Latviassa erinomainen maine jo useita vuosisatoja – Salacgrīvas nēģi -nahkiaisia on pyydetty ja jalostettu 1700-luvulta lähtien. Nahkiaisten pyyntimenetelmät ja valmistusreseptit ovat siirtyneet sukupolvelta toiselle. Salacgrīvan museon arkistossa on Johann Brotzen vuonna 1780 tekemä piirros, joka kuvaa Salaca-joessa olevaa nahkiaispatoa Vecsalacan kartanon lähellä.

Latvian valtion historiallisessa arkistossa olevat asiakirjat vuodelta 1867 osoittavat, että 14 tilaa harjoitti tuolloin nahkiaisten pyyntiä. Latvian ensimmäisen itsenäisyysjakson aikana nahkiaisten pyynti Salaca-joesta oli edelleen yleistä. Kalastusoikeuksia vuokrattiin huutokaupassa kahdessatoista erässä (”robi”). Salacgrīvassa sijaitsevan Upesjennin tilan silloinen omistaja Bernhards Skuja osallistui 1920- ja 1930-luvuilla tiiviisti nahkiaisten pyyntiin ja jalostamiseen. Skuja rakennutti 1920-luvun jälkipuoliskolla erityisen rakennuksen nahkiaisten kypsennystä varten. Tämä rakennus, joka on edelleen olemassa, merkitsi nahkiaisten teollisen jalostuksen alkua Vidzemen alueella.

Toisen maailmansodan jälkeen nahkiaisten pyynti ja jalostus Salacgrīvassa siirtyi Brīvais vilnis -kolhoosille. E. Dumbrājsin Zvaigzne-lehdessä (nro 21, 1956) julkaisemassa artikkelissa kuvataan nahkiaisten pyyntiä Salaca-joesta ja kypsien hyytelöityjen nahkiaisten tuotantoa. Lehtiartikkelissa esitetty resepti on säilynyt nykypäiviin asti.

Yksi osoitus tuotteen maineesta on myös Riian elokuvastudion vuonna 1974 tuottama dokumenttifilmi Mēs un jūra (”Meri ja me”) (käsikirjoitus Daina Avotiņa ja Jānis Peters), jossa kuullaan lause ”Nahkiaiset ovat Salacan kultaa!”

On myös syytä muistaa, että seitsemänä viime vuotena lokakuun toisena lauantaina on vietetty vuosittaista ”Salacgrīvan nahkiaispäivää”. Tuona päivänä valmistetaan Salacgrīvas nēģi -nahkiaiskeittoa ja nahkiaisia kypsennetään, ja kaupan on hyytelöityjä nahkiaisia. Tuhannet vierailijat pääsevät tutustumaan nahkiaisten pyyntiin ja jalostettuihin nahkiaistuotteisiin ja saavat kerrottavaa Salacgrīvan kalastajista ja nahkiaistuotteiden valmistajista perheilleen ja ystävilleen.

Salacgrīvan maalaiskunnan ja kaupungin matkailureiteillä voi tutustua lähemmin tähän ainutlaatuiseen vuosisatoja vanhaan pyyntimenetelmään ja maistaa valmiita tuotteita. Matkailijat voivat seurata, kuinka nahkiaisia pyydetään kalastuspadoilta, ja osallistua pyyntiin. Salacgrīvan museon Zutiņš murdā -erityisnäyttelyssä (”Nahkiainen merrassa”) kävijät voivat myös saada lisätietoa Salacgrīvas nēģi -nahkiaisten pyynnin ja jalostuksen historiasta ja tuotteen nykyisestä maineesta. Näyttelyssä on muun muassa laite, jonka avulla kävijät voivat rakentaa oman nahkiaispatonsa puuosista. He voivat myös katsoa elokuvan No eglēm līdz nēģiem (”Kuusitelineistä nahkiaisiin”) ja tutustua sen avulla nahkiaisten pyyntiin Salaca-joella.

Myös kansainvälisen Slow Food -liikkeen Latviaan tuonut Mārtiņš Rītiņš arvostaa Salacgrīvas nēģi -nahkiaisten erinomaista mainetta. Tämä kuuluisa kokki esitteli 28. lokakuuta 2018 televisio-ohjelmassaan Tuč, tuč Rītiņš miljoonille katsojille Salacgrīvas nēģi -nahkiaisten perinteistä pyyntimenetelmää ja näytti, miten tuotteiden jalostuksessa käytetyt vanhat menetelmät toimivat.

Tuote-eritelmän julkaisutiedot

https://www.pvd.gov.lv/lv/lauksaimniecibas-un-partikas-produktu-norazu-registracija

(1) EUVL L 343, 14.12.2012, s. 1.